**EELNÕU**

xx.03.2024

# Magustatud joogi maksu seadus

§ 1. Maksu objekt

Magustatud joogi maksuga maksustatakse:

1) magustatud jooki, mille suhkrusisaldus on vähemalt 5 grammi 100 milliliitri joogi kohta;

2) magustatud jooki, millele on lisatud magusainet.

§ 2. Magustatud jook

(1) Magustatud jook käesoleva seaduse tähenduses on jook või joogi valmistamiseks mõeldud valmistis (näiteks siirupi, graanulite või pulbri kujul), mis sisaldab suhkrut või magusainet ja mis klassifitseeritakse käesoleva seaduse lisas nimetatud Komisjoni rakendusmääruse
(EL) 2016/1821, millega muudetakse tariifi- ja statistikanomenklatuuri ning ühist tollitariifistikku käsitleva nõukogu määruse (EMÜ) nr 2658/87 I lisa (ELT L 294,
28.10.2016, lk 1–675), rubriikidesse.

(2) Lisaks käesoleva seaduse lisas nimetatud Komisjoni rakendusmääruse (EL) 2016/1821rubriikidesse klassifitseeritud jookidele ja valmististele on magustatud jook ka iga muu jook või joogi valmistamiseks mõeldud valmistis, mis sisaldab suhkrut või magusainet, mida ei maksustata alkoholiaktsiisiga ja mida turustatakse joogina või joogi valmistamiseks mõeldud valmistisena.

(3) Magustatud jook ei ole toidulisandina ja eritoiduna kättesaadavaks tehtav jook või valmistis.

(4) Magustatud joogi maksu ei kohaldata Komisjoni rakendusmääruse (EL) 2016/1821rubriiki 2009 klassifitseeritavatele ilma suhkru- või muu magusainelisandita puu- ja köögiviljamahladele.

(5) Magustatud joogi maksu ei kohaldata järgmistele magustatud jookidele ja jookide valmistamiseks mõeldud valmististele:

1)  Komisjoni rakendusmääruse (EL) 2016/1821rubriiki 0402 klassifitseeritav piim, kontsentreeritud,
suhkru- või muu magusainelisandiga;

2)  Komisjoni rakendusmääruse (EL) 2016/1821rubriiki 0403 klassifitseeritav petipiim, jogurt, keefir ja muu fermenteeritud või hapendatud piim, kontsentreeritud või kontsentreerimata, suhkru- või muu magusainelisandiga;

3)  Komisjoni rakendusmääruse (EL) 2016/1821rubriiki 0404 klassifitseeritav vadak, kontsentreeritud või kontsentreerimata, suhkru- või muu magusainelisandiga; mujal nimetamata tooted naturaalsetest piimakomponentidest, suhkru- või muu magusainelisandiga;

4)  Komisjoni rakendusmäärus (EL) 2016/1821rubriiki 2202 klassifitseeritavad taimepiima ja piima baasil valmistatud joogid.

§ 3. Terminid

(1) Suhkur käesoleva seaduse tähenduses on suhkur Euroopa Parlamendi ja nõukogu määruse
(EL) nr 1169/2011, milles käsitletakse toidualase teabe esitamist tarbijatele ning millega muudetakse Euroopa Parlamendi ja nõukogu määrusi (EÜ) nr 1924/2006 ja (EÜ) nr 1925/2006 ning tunnistatakse kehtetuks komisjoni direktiiv 87/250/EMÜ, nõukogu direktiiv 90/496/EMÜ, komisjoni direktiiv 1999/10/EÜ, Euroopa Parlamendi ja nõukogu direktiiv 2000/13/EÜ, komisjoni direktiivid 2002/67/EÜ ja 2008/5/EÜ ning komisjoni määrus (EÜ) nr 608/2004 (ELT L 304/18, 22.11.2011, lk 18-63), I lisa tähenduses.

(2) Magusaine käesoleva seaduse tähenduses on Euroopa Parlamendi ja nõukogu määruse
(EÜ) nr 1333/2008 toidu lisaainete kohta (ELT L 354/16, 31.12.2008, lk 16–33) II lisa B-osa 2. tabelis nimetatud magusaine.

(3) Toidulisandit käesoleva seaduse tähenduses käsitatakse toiduseaduse § 141 lõike 1 tähenduses.

(4) Eritoitu käesoleva seaduse tähenduses käsitatakse toiduseaduse § 14 lõike 1 tähenduses.

(5) Magustatud joogi võõrandamist käsitatakse käibemaksu seaduse § 2 lõike 5 tähenduses.

(6) Teisest Euroopa Liidu liikmesriigist magustatud joogi soetamine käesoleva seaduse tähenduses on magustatud joogi Eestisse toimetamine teisest liikmesriigist majandus- või kutsetegevuse käigus.

(7) Magustatud joogi import on magustatud joogi vabasse ringlusse lubamine Euroopa Parlamendi ja nõukogu määruse (EL) nr 952/2013, millega kehtestatakse liidu tolliseadustik (ELT L 269, 10.10.2013, lk 1–101), tähenduses.

(8) Müügikoht on koht, kus kaupleja vahetult pakub ja müüb magustatud jooki tarbijale tarbijakaitseseaduse tähenduses.

§ 4. Maksu laekumine

Magustatud joogi maks laekub riigieelarvesse.

§ 5. Maksukohustus ja maksukohustuslane

(1) Magustatud joogi maksu maksab:

1) magustatud joogi tootja selle Eestis esmakordselt kättesaadavaks tegemisel;

2) magustatud joogi importija ja teisest Euroopa Liidu liikmesriigist soetaja selle Eestis esmakordselt kättesaadavaks tegemisel.

(2) Tootja poolt esmakordselt kättesaadavaks tegemine on magustatud joogi esimene võõrandamine selle Eestis turustamiseks, tarbimiseks või kasutamiseks või toimetamine müügikohta.

(3) Importimisel ja teisest Euroopa Liidu liikmesriigist soetamisel on magustatud joogi esmakordselt kättesaadavaks tegemine selle esimene võõrandamine pärast Eestisse toimetamist Eestis turustamiseks, tarbimiseks või kasutamiseks või selle toimetamine soetaja müügikohta.

§ 6. Maksumäär

(1) Magustatud joogile, mille suhkrusisaldus on vähemalt 5 grammi, kuid alla 8 grammi
100 milliliitri joogi kohta, kohaldatakse maksumäära 0,15 eurot ühe liitri joogi kohta.

(2) Magustatud joogile, mille suhkrusisaldus on vähemalt 8 grammi 100 milliliitri joogi kohta, kohaldatakse maksumäära 0,45 eurot ühe liitri joogi kohta.

(3) Magustatud joogile, mis sisaldab ainult magusainet või sisaldab nii magusainet kui ka suhkrut ja mille suhkrusisaldus on alla 5 grammi 100 milliliitri joogi kohta, kohaldatakse olenemata magusaine kogusest maksumäära 0,15 eurot ühe liitri joogi kohta.

(4) Magustatud joogile, mis sisaldab nii magusainet kui ka suhkrut ja mille suhkrusisaldus on vähemalt 5 grammi, kuid alla 8 grammi 100 milliliitri joogi kohta, kohaldatakse maksumäära 0,3 eurot ühe liitri joogi kohta.

(5) Magustatud joogile, mis sisaldab nii magusainet kui ka suhkrut ja mille suhkrusisaldus on vähemalt 8 grammi 100 milliliitri joogi kohta, kohaldatakse maksumäära 0,45 eurot ühe liitri joogi kohta.

(6) Magustatud jook, mida tuleb tarbimiseks lahjendada või lahustada, maksustatakse tootja poolt ette nähtud soovituse kohaselt lahjendatud või lahustatud joogi koguse ning selle
suhkru- ja magusainesisalduse järgi. Kui lahjendamis- või lahustamissoovitus on esitatud vahemikuna, maksustatakse magustatud jook selle vahemiku kõrgeima suhkru- või magusainesisalduse järgi selles vahemikus. Lahjendamis- või lahustamissoovituse puudumisel maksustatakse selline magustatud jook arvestusega, et see lahjendatakse või lahustatakse vahekorras 1:6.

§ 7. Suhkru- või magusainesisalduse määramiseks proovi võtmine

(1) Joogi või valmistise suhkru- või magusainesisalduses kahtluse tekkimise korral võib Maksu- ja Tolliamet võtta suhkru- või magusainesisalduse määramiseks vajaliku proovi.

(2) Juhul, kui analüüsitud proovi tulemused näitavad, et joogi suhkru- või magusainesisaldus on esitatud andmetest erinev, siis tasub analüüsikulud maksukohustuslane.

(3) Analüüsikulude tasumise nõude esitamisele kohaldatakse maksukorralduse seaduses ekspertiisikulude tasumise nõude kohta sätestatut.

(4) Magustatud joogi suhkru- või magusainesisalduse määramisel vastavalt käesoleva paragrahvi lõikele 1 võetakse maksusumma arvutamise aluseks analüüsi tulemuste kohta vormistatud kirjalikus dokumendis märgitud suhkru- või magusainesisaldus.

§ 8. Maksustamisperiood, maksu deklareerimine ja tasumine

(1) Magustatud joogi maksustamisperiood on kalendrikuu.

(2) Magustatud joogilt tasumisele kuuluv magustatud joogi maks deklareeritakse elektrooniliselt ning tasutakse Maksu- ja Tolliameti maksustamisperioodile järgneva kalendrikuu 20. kuupäevaks.

(3)  Magustatud joogi maksu deklaratsiooni andmete koosseisu kehtestab valdkonna eest vastutav minister määrusega.

§ 9. Arvestus

(1) Magustatud joogi maksukohustuslane on kohustatud pidama magustatud joogi üle arvestust kalendrikuude kaupa.

(2) Arvestus peab kajastama ka andmeid käesoleva seaduse § 10 alusel maksust vabastatud magustatud jookide kohta.

(3) Arvestuses kajastatavad andmed kehtestatakse valdkonna eest vastutava ministri määrusega.

§ 10. Maksuvabastus

Magustatud joogi maksust on vabastatud:

1) magustatud jook, mida kasutatakse teiste magustatud jookide tootmiseks majandus- või kutsetegevuse käigus, välja arvatud käesoleva paragrahvi punktis 6 nimetatud magustatud joogi valmistamiseks kasutatav magustatud jook;

2) magustatud jook, mida kasutatakse toorainena toidu tootmiseks majandus- või kutsetegevuse käigus;

3) magustatud jook, mida kasutatakse ravimite tootmiseks ja valmistamiseks ravimiseaduse tähenduses;

4) magustatud jook, mida kasutatakse alkoholi valmistamiseks majandus- või kutsetegevuse käigus;

5) magustatud jook, mida toob reisija Eestisse kaasa isiklikuks tarbimiseks;

6) müügikohas kohapeal valmistatud ja kohe tarbimiseks mõeldud magustatud jook;

7) magustatud jook, mis toimetatakse majandus- või kutsetegevuse käigus Eestist välja turustamiseks, tarbimiseks või kasutamiseks väljaspool Eestit.

**§ 11.** **Magustatud joogi maksu andmekogu**

 (1) Magustatud joogi maksu andmekogu on maksukorralduse seaduse § 17 lõike 1 alusel asutatud maksukohustuslaste registri alamregister, mille pidamise kord sätestatakse maksukohustuslaste registri põhimääruses.

(2) Magustatud joogi maksu andmekogu eesmärk on magustatud joogi käitlejate ja maksudeklaratsiooni ning muu magustatud joogi maksu haldamiseks vajaliku teabe kogumine ja töötlemine.

§ 12. Enne 2025. aasta 1. jaanuari imporditud või kättesaadavaks tehtud magustatud joogi maksustamine

(1) Enne 2025. aasta 1. jaanuari imporditud või esmakordselt kättesaadavaks tehtud magustatud jooki, mis on müügikohta toimetamata, maksustatakse esimesel võõrandamisel Eestis turustamiseks, tarbimiseks või kasutamiseks või selle toimetamisel müügikohta alates nimetatud kuupäevast.

(2) Magustatud joogi maksuga ei maksustata magustatud jooki, mis on tehtud kättesaadavaks müügikohas enne 2025. aasta 1. jaanuari.

§ 13. Üleminekusätted

(1) 2025. aasta 1. jaanuarist kuni 31. detsembrini kohaldatakse magustatud joogile järgmisi maksumäärasid:

1) magustatud joogile, mille suhkrusisaldus on vähemalt 5 grammi, kuid alla 10 grammi

100 milliliitri joogi kohta, kohaldatakse maksumäära 0,15 eurot ühe liitri joogi kohta;

2) magustatud joogile, mille suhkrusisaldus on vähemalt 10 grammi 100 milliliitri joogi kohta, kohaldatakse maksumäära 0,45 eurot ühe liitri joogi kohta;

3) magustatud joogile, mis sisaldab ainult magusainet või sisaldab nii magusainet kui ka suhkrut ja mille suhkrusisaldus on alla 5 grammi 100 milliliitri joogi kohta, kohaldatakse olenemata magusaine kogusest maksumäära 0,15 eurot ühe liitri joogi kohta;

4) magustatud joogile, mis sisaldab nii magusainet kui ka suhkrut ja mille suhkrusisaldus on vähemalt 5 grammi, kuid alla 10 grammi 100 milliliitri joogi kohta, kohaldatakse maksumäära 0,3 eurot ühe liitri joogi kohta;

5) magustatud joogile, mis sisaldab nii magusainet kui ka suhkrut ja mille suhkrusisaldus on vähemalt 10 grammi 100 milliliitri joogi kohta, kohaldatakse maksumäära 0,45 eurot ühe liitri joogi kohta.

(2) Magustatud jook, mida tuleb tarbimiseks lahjendada või lahustada, maksustatakse tootja poolt ette nähtud soovituse kohaselt lahjendatud või lahustatud joogi koguse ning selle

suhkru- ja magusainesisalduse järgi. Kui lahjendamis- või lahustamissoovitus on esitatud vahemikuna, maksustatakse magustatud jook selle vahemiku kõrgeima suhkru- või magusainesisalduse järgi selles vahemikus. Lahjendamis- või lahustamissoovituse puudumisel maksustatakse selline magustatud jook arvestusega, et see lahjendatakse või lahustatakse vahekorras 1:6.

§ 14. Maksukorralduse seaduse muutmine

Maksukorralduse seaduses tehakse järgmised muudatused:

**1)** paragrahvi 3 lõiget 2 täiendatakse punktiga 10 järgmises sõnastuses:

ˮ10) magustatud joogi maks;ˮ;

**2)** paragrahvi 105 lõiget 6 täiendatakse punktiga 121 järgmises sõnastuses:

„121) magustatud joogi maks;“.

§ 15. Seaduse jõustumine

Käesolev seadus jõustub 2025. aasta 1. jaanuaril.

Lisa: Magustatud joogid

Lauri Hussar

Riigikogu esimees

Tallinn „…..“……………………2024. a

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Algatanud Vabariigi Valitsus

„…..“……………………2024. a

allkirjastatud digitaalselt